Након пораза Турака и смрти Бајазитове у бици код Ангоре, Стефан Лазаревић постаје Сигимундов вазал. Од мађарског краља доживотно је добио Београд и Мачву. Грађански рат у Османском царству довео је до затишја у мађарско-турским ратовима. Сигимунд је 1415. године поражен од босанско-османске војске код Добоја. Сигимунд је у наредном периоду био ангажован Хуситским ратовима те су се мађарски великаши до 1421. године против Турака борили у Влашкој и Трансилванији са променљивом срећом. Мурат II, нови турски султан, склапа са Мађарима мир 1424. године. Мир је потписан на 12 година, али је Мурат већ 1426. године поставио свога војводу на влашком престолу због чега Сигимунд следеће године упада у Влашку и на престо поставља свог вазала, војводу Дана. Исте године умире Стефан Лазаревић. Према уговору кога је са Сигимундом закључио годину дана пре своје смрти, Мачва, Београд и Голубац требало је да након Стефанове смрти припадну Мађарској. Године 1427. Сигимунд је примио Београд и Мачву (без јужног дела). Међутим, заповедник Голупца предао га је Турцима. Наредне године је мађарска војска покушала да га преотме, али је присиљена да се повуче због надмоћније турске војске. Наредних десет година Турци врше упаде у Влашку и јужну Мађарску. Сигимунд на њих 1437. године покреће велику војску. Мађари су 27. јуна потукли Турке на Годоминском пољу у близини Смедерева.